CELEX: 32020D1119
Language: hr
Date: 2020-07-27 00:00:00
Title: Provedbena odluka Komisije (EU) 2020/1119 оd 27. srpnja 2020. o produljenju djelovanja koje je Ured Ujedinjene Kraljevine za zdravlje i sigurnost poduzeo kako bi se dopustilo stavljanje na raspolaganje na tržištu i uporaba na otvorenom biocidnog proizvoda Ficam D u skladu s Uredbom (EU) br. 528/2012 Europskog parlamenta i Vijeća (priopćeno pod brojem dokumenta C(2020) 4968) (Vjerodostojan je samo tekst na engleskom jeziku)

29.7.2020   
               
               
                  HR
               
               
                  Službeni list Europske unije
               
               
                  L 243/3
               
            
         PROVEDBENA ODLUKA KOMISIJE (EU) 2020/1119
         оd 27. srpnja 2020.
         o produljenju djelovanja koje je Ured Ujedinjene Kraljevine za zdravlje i sigurnost poduzeo kako bi se dopustilo stavljanje na raspolaganje na tržištu i uporaba na otvorenom biocidnog proizvoda Ficam D u skladu s Uredbom (EU) br. 528/2012 Europskog parlamenta i Vijeća
         
            
               (priopćeno pod brojem dokumenta C(2020) 4968)
            
         
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 55. stavak 1. treći podstavak u vezi s člankom 131. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (2),
         budući da:
         
                     (1)
                  
                  
                     Ured Ujedinjene Kraljevine za zdravlje i sigurnost („nadležno tijelo”) donio je 3. rujna 2019., u skladu s člankom 55. stavkom 1. prvim podstavkom Uredbe (EU) br. 528/2012, odluku o dopuštanju stavljanja na raspolaganje na tržištu i uporabe na otvorenom biocidnog proizvoda Ficam D protiv gnijezdâ azijskog stršljena do 1. ožujka 2020. („djelovanje”). U skladu s člankom 55. stavkom 1. drugim podstavkom te uredbe nadležno tijelo obavijestilo je Komisiju i nadležna tijela ostalih država članica o tom djelovanju i razlozima za takvo djelovanje.
                  
               
                     (2)
                  
                  
                     Prema informacijama koje je dostavilo nadležno tijelo, djelovanje je bilo potrebno kako bi se zaštitile životinje i okoliš, prije svega pčele i drugi korisni kukci. Azijski stršljen (Vespa velutina nigrithorax de Buysson, 1905.) uvršten je na popis invazivnih stranih vrsta koje izazivaju zabrinutost u Uniji u Provedbenoj uredbi Komisije (EU) 2016/1141 (3) jer postoje znanstveni dokazi da vjerojatno ima znatan negativan učinak na biološku raznolikost ili povezane usluge ekosustava. Konkretno, azijski stršljen prijetnja je pčelama i drugim korisnim insektima kojima se hrani, čime se narušava njihova ekološka uloga.
                  
               
                     (3)
                  
                  
                     Člankom 17. Uredbe (EU) br. 1143/2014 Europskog parlamenta i Vijeća (4) od država članica zahtijeva se brza primjena mjera iskorjenjivanja vrste s popisa nakon njezina otkrivanja na njihovu državnom području u ranoj fazi invazije.
                  
               
                     (4)
                  
                  
                     Ficam D je prah za posipanje koji kao aktivnu tvar sadržava bendiokarb, koja je odobren za uporabu u biocidnim proizvodima vrste proizvoda 18 (insekticidi, akaricidi i proizvodi za suzbijanje drugih člankonožaca) kako je definirana u Prilogu V. Uredbi (EU) br. 528/2012. Ficam D odobren je u skladu s nacionalnim zakonodavstvom Ujedinjene Kraljevine o biocidima te je središnja sastavnica odgovora Ujedinjene Kraljevine u tretiranju i onesposobljavanju gnijezdâ azijskih stršljena. Odobrenjem sredstva Ficam D na temelju Uredbe (EU) br. 528/2012 njegova je uporaba ograničena samo na zatvorene prostore zbog zabrinutosti od mogućih posljedica za okoliš pri uporabi na otvorenom.
                  
               
                     (5)
                  
                  
                     Komisija je 28. siječnja 2020. primila obrazloženi zahtjev nadležnog tijela za produljenje djelovanja u skladu s člankom 55. stavkom 1. trećim podstavkom Uredbe (EU) br. 528/2012. Temelj za podnošenje zahtjeva jest zabrinutost da bi azijski stršljen mogao ugrožavati pčele i druge korisne kukce nakon 1. ožujka 2020. i činjenica da je Ficam D presudan u suzbijanju opasnosti koju predstavlja azijski stršljen.
                  
               
                     (6)
                  
                  
                     Nadležno tijelo traži alternative za tretiranje gnijezdâ azijskih stršljena i alternative za njihovo izravno tretiranje, kao što je uporaba mamaca. Međutim, za ispitivanja i analizu alternativa kako bi se potvrdila njihova održivost i učinkovitost te utvrdila najbolja alternativa za Ficam D potrebno je još vremena.
                  
               
                     (7)
                  
                  
                     Nadalje, nadležno tijelo navodi da početna ispitivanja alternativa pokazuju prednosti sredstva Ficam D u suzbijanju gnijezdâ azijskih stršljena u odnosu na alternative. Tretiranje sredstvom Ficam D ne zahtijeva višekratne primjene, čime se sprečava bijeg matica koje mogu zasnovati nova gnijezda; pri tretiranju stršljeni se ne uzbunjuju, što je važno, osobito ako se tretiranje provodi u naseljenim područjima, a nije potrebno ni namakanje gnijezda kao s proizvodima na bazi tekućine. Namakanje bi uzrokovalo raspad gnijezda, što bi znatno otežalo ili onemogućilo ključne laboratorijske analize, kao što je genetska analiza radi utvrđivanja srodstva gnijezdâ.
                  
               
                     (8)
                  
                  
                     Budući da bi izostanak kontrole azijskog stršljena mogao ugroziti pčele i druge korisne kukce i s obzirom na to da se ta opasnost ne može na odgovarajući način suzbiti drugim sredstvima, primjereno je nadležnom tijelu dopustiti da uz određene uvjete produlji djelovanje.
                  
               
                     (9)
                  
                  
                     Uzimajući u obzir činjenicu da je valjanost navedenog djelovanja prestala 2. ožujka 2020., ova bi Odluka trebala imati retroaktivan učinak.
                  
               
                     (10)
                  
                  
                     Mjere predviđene ovom Odlukom u skladu su s mišljenjem Stalnog odbora za biocidne proizvode,
                  
               DONIJELA JE OVU ODLUKU:
         
            Članak 1.
            Ured Ujedinjene Kraljevine za zdravlje i sigurnost može produljiti dopuštenje za stavljanje na raspolaganje na tržištu i uporabu na otvorenom biocidnog proizvoda Ficam D do kraja prijelaznog razdoblja iz Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju ili do 3. rujna 2021., ovisno o tome što nastupi ranije, osim za Sjevernu Irsku, za koju to dopuštenje može produljiti do 3. rujna 2021. uz uvjet da osigura da taj proizvod upotrebljavaju samo ovlašteni subjekti pod njegovim nadzorom.
         
         
            Članak 2.
            Ova je Odluka upućena Ujedinjenoj Kraljevini Velike Britanije i Sjeverne Irske.
            Primjenjuje se od 2. ožujka 2020.
         
         
            Sastavljeno u Bruxellesu 27. srpnja 2020.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 167, 27.6.2012., str. 1.
         
         
            (2)  SL L 29, 31.1.2020., str. 7.
         
         
            (3)  Provedbena uredba Komisije (EU) 2016/1141 od 13. srpnja 2016. o donošenju popisa invazivnih stranih vrsta koje izazivaju zabrinutost u Uniji u skladu s Uredbom (EU) br. 1143/2014 Europskog parlamenta i Vijeća (SL L 189, 14.7.2016., str. 4.).
         
            (4)  Uredba (EU) br. 1143/2014 Europskog parlamenta i Vijeća od 22. listopada 2014. o sprječavanju i upravljanju unošenja i širenja invazivnih stranih vrsta (SL L 317, 4.11.2014., str. 35.).